

**המחלקה להיסטוריה, פילוסופיה ומדעי היהדות**

**תכנית המוסמך בהיסטוריה**

המלצה על הקורס:

**מומרים וגרים: המרות דת בדתות המונותאיסטיות (12408)**

אחראית אקדמית: פרופ' אורה לימור

מורה: ד"ר שרינה חן

מה מקומה של הדת בחיינו ומה כוחן של דתות בתולדות העולם? תקופה ארוכה נראה היה שתנועות החילון והנאורות יחלישו מאוד את הדתות ככוח היסטורי, אבל היום אין עוד ספק בדבר כוחן הרב ובדבר השפעתן של דתות על שאלות של זהות אישית ועל מבנים של חוק וחברה. גם כוחן של דתות להניע תהליכים היסטוריים, גם בעולם המודרני, ברור היום לכול.

אחת השאלות המרתקות הנובעות מהמקום המרכזי של דתות בעבר ובהווה היא שאלת המרת הדת. מפת העולם המוכרת לנו היום נקבעה במידה רבה בעקבות המרות דת. במהלך כמה מאות שנים (בין שנת 300 לשנת 800 לספירה בערך) הפכה אירופה כולה, שקודם לכן הייתה פגאנית, לנוצרית, ואילו המזרח הקרוב הפך למוסלמי. בראשית העת החדשה הפך העולם החדש – אמריקה הצפונית והדרומית - לנוצרי. מדובר בהמרות דת המוניות בחסות כוח פוליטי או צבאי. איך קרו התהליכים האלה, מה גרם להם ומה היו התוצאות שלהם?

שאלה מרתקת לא פחות היא המרת הדת הפרטית - מעבר מדת אחת לאחרת שנעשית מבחירה או מכפיה. בספרות העולם ידועים מקרים של המרות דת דרמטיות שנעשו בעקבות חיפושים וחיבוטי נפש ממושכים או בעקבות הארה חד פעמית. למשל, רות שהולכת בעקבות נעמי ואומרת "עמך עמי ואלוהיך אלוהי" (מגילת רות א, טז-יז), פאולוס שחווה הארה בדרך לדמשק והפך מאויבו של ישו לאוהבו (מעשי השליחים ט, א-ט), אוגוסטינוס שהתחבט שנים רבות עד שבחר בדרך הדת הנוצרית, וגם מומרים מפורסמים בתקופתנו שלנו, כמו מלקולם אקס הנוצרי שהתאסלם או המתאגרף קסיוס קליי שנולד נוצרי, התאסלם, והמיר שמו למוחמד עלי. מה גורם לאדם לשנות את דתו? מהו התהליך הנפשי והרוחני שעובר אדם בדרך להמרת דת? ומה השפעותיה של ההמרה על אדם, על משפחתו ועל קהילתו?

לצד המרות מרצון, ידועות תופעות של המרה בכפיה, מהן שהצליחו יותר ומהן שהצליחו פחות. בעקבותיהן נוצרו קהילות חדשות, כגון קהילות של "אנוסים" או "נוצרים חדשים". מה בין מומר מרצון למומר בכפיה? כיצד מאירה המרת הדת תופעות של זהות, הצבת גבולות וחציית גבולות? איך היא משפיעה על קהילות מסוגים שונים, למשל קהילות של רוב ומיעוט החיות זו לצד זו? וגם מה משמעות המרת הדת בעידן שלנו, עידן של זהויות מעורבות ושל חברות רב תרבותיות?

בכל אלה ובשאלות נוספות נדון בקורס "מומרים וגרים". הלימוד בקורס מתבסס על פרקים בקורס אינטרנטי בין-לאומי שבו משתתפים בחירי החוקרים של הנושא בארץ, ועל ביבליוגרפיה מודפסת של מקורות ומחקרים. במרכז הלימוד עומדים מקורות היסטוריים מסוגים שונים, ממקומות שונים ומתקופות שונות. טקסטים אישיים שנקרא יאפשרו לנו להיכנס לנעליהם של המומרים ולבחון את המניעים שהביאו אותם להמיר את דתם. כרוניקות וטקסטים משפטיים יעזרו לנו להעריך את המרת הדת ככוח מניע בהיסטוריה העולמית.

**נשמח מאוד לראותכם בין תלמידי הקורס!**